
COMUNICAT DE PRESĂ
privind completarea Metodologiei de stabilire a tarifelor aplicate de furnizorii de ultimă instanță clienților finali

Comitetul de reglementare al ANRE a aprobat în ședința de astăzi, 05.04.2017, Ordinul   ANRE nr. 30/2017 privind completarea Metodologiei de stabilire a tarifelor aplicate de furnizorii de ultimă instanță clienților finali, aprobată prin Ordinul ANRE nr. 92/2015.

[bookmark: _GoBack]Completarea Metodologiei a rezultat ca urmare a situațiilor înregistrate în perioada ianuarie-februarie 2017 pe piaţa de energie electrică ce au determinat:
· achiziția din PZU, de către furnizorii de ultimă instanță, a energiei electrice în vederea completării necesarului de consum pentru clienții finali aflați în portofoliul lor;
· preluarea de către furnizorii de ultimă instanță a unui număr semnificativ de locuri de consum aflate în portofoliul unor furnizori concurențiali.

Completările la Metodologia în vigoare au vizat, în principal, următoarele aspecte: 
· evitarea/limitarea creșterii de tarife aplicate de către furnizorii de ultimă instanță clienților finali, prin acordarea posibilității achiziției energiei electrice de pe toate piețele administrate de Opcom, în cazul suspendării/încetării unor contracte bilaterale încheiate pe PCSU;
· minimizarea riscurilor financiare la care sunt expuşi furnizorii de ultimă instanță prin: 
· extinderea limitelor admise de metodologie la stabilirea costurilor justificate cu achiziția energiei electrice facturate la tarif  CPC, în cazul FUI care se confruntă cu situații obiective de suspendare / încetare a contractelor încheiate pe PCSU;
· acordarea furnizorilor de ultimă instanță a dreptului de a factura un tarif suplimentar clienților noncasnici preluați în regim de ultimă instanță și care nu au dreptul la serviciul universal,  pentru perioadele în care prețul mediu pe PZU înregistrează o creștere mai mare de 10% față de prețul mediu pe PCSU.

Prin completările aduse Ordinului ANRE 92/2015 s-au avut în vedere asigurarea corectitudinii acțiunilor și predictibilității costurilor pentru participanții la piață implicați, reducerea expunerii furnizorilor de ultimă instanță la volatilitatea preţurilor pieţelor pe termen scurt, precum și minimizarea riscului de creștere a prețului energiei electrice plătit de clienții finali beneficiari ai serviciului universal. 

